# Järelepärimised aruande kuupäeva järgsete sündmuste kohta

Dokumendi eesmärk:

Antud dokument on koostatud vandeaudiitoritele (VA) kasutamiseks nii juhendmaterjali kui ka tööpaberina aruande kuupäeva järgsete sündmuste kohta järelepärimiste tegemisel auditi töövõttudes. Juhend ei asenda teisi ISAde sh ISA 560, 570 ja 580 nõudeid.

Näidispõhi on mõeldud kasutamiseks standardiga ISA 560 nõutavate kohustuslike järelepärimiste tegemiseks. Metodoloogiakomisjon soovitab kasutada seda näidist nii auditi varasemas faasis aruande kuupäeva järgsete sündmuste tuvastamiseks kui ka auditi lõpus.

Sellise lähenemise kasutamine on kasulik praktilistel kaalutlustel, sest juhtkonnal on kohustuslik ja otstarbekas tuvastada sellised sündmused, mis võivad finantsaruannet mõjutada, juba aruande koostamise etapis. Samaaegselt nõuab ISA 560, et järelepärimised oleksid tehtud võimalikult audiitori aruande kuupäeva lähedal. Soovitame seega lõppauditi algfaasis kasutada päringut informatsiooni saamiseks ning hiljem sobib see sama päringu vastus, mille juhtkond juba audiitorile esitas, ülekinnitamiseks (näiteks samaaegselt esitiskirjaga). Täiendava ülekinnitamise eesmärk on anda teada, et kõik asjaolud on endiselt kehtivad või siis täiendavate sündmuste esinemisel nendest audiitorit teavitada.

NB! Näidiste kasutamisel tuleb arvestada asjaoluga, et Audiitorkogu ei kanna vastutust näidiste kasutamisest tuleneda võivate kahjude osas.

[Nurksulgudes ja punases kirjas toodud info tuleb vastavalt tegelikele asjaoludele muuta korrektseks, kas asjakohaste andmete sisestamise või väljapakutud valikute puhul ühe asjakohase valiku tegemise kaudu. Seejärel tuleb kustutada nurksulud ning sisestatud/valitud teksti formaat viia vastavusse ülejäänud dokumendi vormistusega.]

*Variant 1: Kasutada auditi ajal aruande kuupäeva järgsete sündmuste tuvastamise eesmärgil:*

Lugupeetud [kliendi nimi] esindaja[[1]](#footnote-1)

Seoses [audiitorettevõtja nimi/meie] poolt teostatava [20xx]. aasta raamatupidamise aastaaruande audiitorkontrolliga, palume vastata järgnevatele küsimustele, mis puudutavad perioodil [31.12.20xx – tänane kuupäev] aset leidnud sündmusi ja ilmnenud asjaolusid, mida peab raamatupidamise aastaaruandes kajastama või avalikustama.

*Variant 2: Kasutada auditi lõpetamise ajal audiitori aruande kuupäevale võimalikult lähedal (võimalusel samal päeval), et kinnitada, et kogu auditi käigus saadud informatsioon kehtib ka aruande kuupäeva seisuga. Juhul, kui on esinenud sündmusi või ilmnenud asjaolusid, mis veel audiitorini jõudnud ei ole, küsimustikku täiendada.*

Lugupeetud [kliendi nimi] esindaja2

Seoses [audiitorettevõtja nimi/meie] poolt teostatava [20xx]. aasta raamatupidamise aastaaruande audiitorkontrolliga, palume kinnitada, et auditi jooksul antud vastused endiselt kehtivad. Juhul, kui on ilmnenud või esinenud uusi sündmusi, mida peab raamatupidamise aastaaruandes kajastama või avalikustama, palume täiendada teie varasemaid vastuseid järgnevatele küsimustele, mis puudutavad perioodi [31.12.20XX – tänane kuupäev].

|  |  |
| --- | --- |
| 1. *Kas aruande kuupäeva järgselt kuni tänaseni on esinenud olulisi sündmusi, mis võivad avaldada olulist mõju raamatupidamise aastaaruandele ja selle lisadele, lisaks neile sündmustele, mis juba on aruandes kajastatud?* |  |
| 1. *Milliseid protseduure on juhatus sisse seadnud, et tuvastada järgnevaid sündmusi, mis võivad oluliselt mõjutada raamatupidamise aruandeid?* |  |
| 1. *Kas tänaseks on selgunud täiendavalt muid [20xx]. aasta tulusid või kulusid, mis ei ole kajastatud meile esitatud bilansis ja kasumiaruandes?* |  |
| 1. *Kas on võetud uusi võlakohustisi või saadud/antud garantiisid?* |  |
| 1. *Kas on toimunud olulisi tehinguid seotud osapooltega?* |  |
| 1. *Kas on plaanis maksta preemiaid [20xx]. aasta eest / on koondatud töötajaid [20xx]. a alguses?* |  |
| 1. *Kas ettevõtte vastu on esitatud kohtukaebus(i) või on esinenud olulisi muid juriidilisi vaidlusi või nõudeid?* |  |
| 1. *Kas on esinenud oluliste klientide kaotust või oluliste tehingupartneritega lepingute lõpetamisi?* |  |
| 1. *Kas on esitatud ettekirjutisi (sh trahvid, viivised, sissenõudmised) ja/või alustatud uurimismenetlusi EMTA ja/või reguleerimisasutuste poolt?* |  |
| 1. *Kas peale majandusaasta lõppu on selgunud potentsiaalseid ebatõenäoliselt laekuvaid nõudeid, mis on kajastatud [31.12.20xx] bilansis, kuid mille osas ei ole allahindlust tehtud või kas on tühistatud nõudeid klientide või teiste grupi ettevõtete vastu (nt. kreeditarved)?* |  |
| 1. *Kas on müüdud või omandatud olulisi põhivarasid või kas seda planeeritakse?* |  |
| 1. *Kas on tehtud olulisi varade allahindlusi või kas on toimunud mingeid sündmusi, mis võivad mõjutada varade kaetavat väärtust?* |  |
| 1. *Kas on suurendatud kapitali või antud välja võlainstrumente, näiteks emiteeritud uusi aktsiaid või võlakirju, või on sõlmitud või planeeritakse sõlmida omandamis-, ühinemis- või likvideerimisleping?* |  |
| 1. *Kas varasid on valitsuse poolt omastatud või need on hävinenud, näiteks tulekahjus või üleujutuses?* |  |
| 1. *Kas on toimunud küberrünnakuid?* |  |
| 1. *Kas on toimunud mingeid tingimuslikke kohustusi puudutavaid arenguid või sündmusi?* |  |
| 1. *Kas on toimunud mingeid sündmusi, mis seavad kahtluse alla raamatupidamise aastaaruandes esitatud hinnanguid või eraldiste mõõtmist?* |  |
| 1. *Kas on tehtud mingeid ebatavalisi arvestuslikke korrigeerimisi või kaalutakse nende tegemist ja/või avastatud vigu raamatupidamise aastaaruandes?* |  |
| 1. *Kas aruande kuupäeva järgselt on toimunud muudatusi arvestushinnangutes või arvestuspoliitikates?* |  |
| 1. *Kas peale majandusaasta lõppu on toimunud olulisi muutusi ettevõtte tegevuse struktuurides, töökorralduses või kas on toimunud või võivad tõenäoliselt toimuda mingid sündmused, mis seavad kahtluse alla ettevõtte suutlikkust jätkuvalt tegutseda?* |  |
| 1. *Kas on tehtud muid olulisi otsuseid (juhtkonna, nõukogu, aktsionäride poolt), mis omavad mõju [20xx]. aastaaruandele?* |  |
| 1. *Kas olete esitanud meile kogu teabe aruandekuupäeva ja tänase kuupäeva vahel aset leidnud märkimisväärsetest sündmustest?* |  |
| 1. *Kui vastus eelnevale on ei, siis millised sündmused on veel aset leidnud?* |  |

1. ;2 Audiitor peab läbi viima järelepärimised juhtkonnale ja asjakohasel juhul ka isikutele, kelle ülesandeks on valitsemine, selgitamaks välja, kas on toimunud järgnevaid sündmusi, mis võiksid mõjutada finantsaruandeid (ISA 560.7(b)). Standard ei sätesta järelepärimise vormi ja seega võib järelepärimine olla nii suuline kui kirjalik, kuid mõlemal juhul on tähtis fikseerida järelepärimise detailid (sh kellele järelepärimine tehti, mis ajahetke seisuga). Nimetatud detailide fikseerimist aitab praktikas lahendada digiallkiri/omakäeline allkiri ja kuupäev. [↑](#footnote-ref-1)